钦定古今图书集成/明伦汇编/官常典/第487卷 > 张威
## 钦定古今图书集成/明伦汇编/官常典/第487卷 > 张威

按《隋书》本传，“威不知何许人也。父琛，魏弘农太守。威
少倜傥，有大志，善骑射，膂力过人。在周，数从征伐，位
至柱国、京兆尹，封长寿县公，邑千户。王谦作乱，高祖
以威为行军总管，从元帅梁睿击之。军次通谷，谦守
将李三王拥劲兵拒守，睿以威为先锋。三王初闭垒
不战，威令人詈侮以激怒之。三王果出阵，威令壮士”
奋击，三王军溃，大兵继至，于是擒斩四千馀人。进至
开远，谦将赵俨众十万，连营三十里。威凿山通道，自
西岭攻其背，俨遂败走。追至成都，与谦大战，威将中
军。及谦平，进位上柱国，拜泸州总管。高祖受禅，历幽
洛二州总管，改封晋熙郡公。寻拜河北道行台仆射，
后督晋王军府事。数年，拜青州总管，赐钱八十万、米
五百石，杂彩三百段。威在青州，颇治产业，遣家奴于
民间鬻芦菔根，其奴缘此侵扰百姓，上深加谴责，坐
废于家。后从上祠太山，至洛阳，上谓威曰：“自朕之有
天下，每委公以重镇，可谓推赤心矣。何乃不修名行，
唯利是视？岂直孤负朕心，亦且累卿名德。”因问威曰：
“公所执笏今安在？”威顿首曰：“臣负罪亏宪，无颜复执，
谨藏于家。”上曰：“可持来。”威明日奉笏以见，上曰：“公虽
不遵法度，功效实多，朕不忘之，今还公笏。”于是复拜
洛州刺史，后封睆城郡公，寻转相州刺史，卒官。